## La Generalitat duplica la longitud dels ponts sobre el riu Reatillo a Requena i Chera després d’augmentar el llit per les riuades

*** Vicente Martínez Mus ha visitat la zona per a conéixer l’avanç de les obres en les quals s’invertixen quasi tres milions d’euros
* El conseller també s’ha traslladat a Sinarcas, a on s’estan reconstruint les infraestructures que van resultar danyades per les riuades**

La Generalitat continua amb el pla de recuperació d’infraestructures locals després de les inundacions del mes d’octubre passat i avança en l’última fase de reconstrucció de dos ponts clau sobre el riu Reatillo, situats en els termes municipals de Requena i Chera, en els quals es duplicarà la longitud d’estos després de l’important augment del llit.

El conseller de Medi Ambient, Infraestructures i Territori, Vicente Martínez Mus, ha visitat la zona per a conéixer els avanços de les obres i ha assenyalat que, amb una inversió de 2,9 milions d’euros, estes actuacions “permetran recuperar la connectivitat entre municipis i restablir el trànsit en camins rurals essencials per a la mobilitat local”.

En el cas del pont d’accés al llogaret d’El Reatillo, a Requena, ja s’han instal·lat els nous marcs de formigó que permetran ampliar la capacitat del pas per a adaptar-lo a la nova amplària del llit provocada per les riuades. Actualment, es treballa en la integració de l’estructura original amb la nova, en la protecció del llit i talussos amb escullera, i en la reposició del paviment i els servicis danyats.

En el conegut com a pont Las Madroñeras, en el camí de Chera a Siete Aguas, les labors s’han centrat en la restauració de l’antiga estructura, mantenint els arcs i ampliant-la al nou ample del llit. A causa de les dificultats del terreny, els marcs de formigó han sigut transportats en dos fases per a facilitar la seua col·locació. Segons ha assenyalat Martínez Mus, pròximament es completarà la protecció amb escullera, es restaurarà el ferm i es connectarà de nou amb el vial.

**Sinarcas**

Martínez Mus, acompanyat de la directora general d’Infraestructures Viàries, María José Martínez Ruzafa, també ha visitat Sinarcas per a conéixer l’estat de les obres de reconstrucció d’infraestructures que s’estan fent en el municipi, a on ja s’han instal·lat marcs prefabricats de formigó per a restablir la connexió entre els dos màrgens dels llits afectats i l’accés a les àrees recreatives El Regajo i El Charco Negro. En total, la Generalitat destina 2,8 milions a estos treballs després d’assumir les competències municipals d’estes vies de titularitat local.

D’una banda, en el pont sobre El Regajo de San Marcos, es conserva part de les estructures originals i s’incorporen cinc marcs prefabricats de 4,0 x 2,5 metres. Estos marcs s’assentaran sobre una base d’escullera per a garantir la seua fonamentació i no incrementar la velocitat de l’aigua amb el pas del flux. La llum que ha de salvar la nova infraestructura s’ha ampliat fins als 42 metres, incrementant més de deu metres la del pont existent.

D’altra banda, en El Charco Negro s’ha generat una bateria de nou caixons prefabricats de 2,50 x 3,0 m per a comunicar els dos màrgens mitjançant un gual inundable. Això suposa uns trenta metres d’infraestructura enfront del pontó preexistent, que a penes salvava un ample de sis metres. Esta solució, ha explicat el conseller, “permetrà adaptar el pas a l’eixamplament del llit provocat per les riuades i facilitarà la mobilitat entre els dos costats”.

Les actuacions que s’estan duent a terme a Requenas i Sinarcas formen part del pla Recuperem València de la Generalitat per a recuperar més de mig centenar d’infraestructures municipals danyades per les inundacions i garantir la seguretat i l’accessibilitat en les zones rurals afectades.

Fecha: 24/06/2025